Diari Oficial de la Generalitat Valenciana


Sumari del DOGV 4516, del 06-06-2003 (2003/6216)

ORDRE de 21 de maig de 2003, de la Conselleria d'Economia, Hisenda i Ocupació, per la qual s'establixen ajudes destinades a donar suport a les activitats de difusió de la nova Llei 8/2003, de 24 de març, de Cooperatives de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4516

Data del DOGV
:   06-06-2003

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2003/6216


Data del document
:   21-05-2003

Organisme emissor
:   Conselleria d'Economia, Hisenda i Ocupació

Tipus de document
:   Ordre

Descriptors 

:   * universitat
    * publicitat
    * cooperativa
    * suport econòmic

ORDRE de 21 de maig de 2003, de la Conselleria d'Economia, Hisenda i Ocupació, per la qual s'establixen ajudes destinades a donar suport a les activitats de difusió de la nova Llei 8/2003, de 24 de març, de Cooperatives de la Comunitat Valenciana. [2003/6216]
  
La recent promulgació de la Llei 8/2003, de 27 de març, de Cooperatives de la Comunitat Valenciana significarà una profunda revisió d'aspectes substancials del règim jurídic d'estes entitats a la Comunitat Valenciana, de tal manera que es veuran directament afectades per la nova normativa més de cinc mil entitats, que hauran d'adaptar els seus estatuts socials a la nova norma, així com, en major o menor grau, un nombre molt elevat de ciutadans, que algunes estimacions xifren en més de cinc-cents mil, que mantenen vincles societaris amb alguna cooperativa valenciana.
  
Per això, resulta del major interés la realització d'actuacions de divulgació de la nova normativa i d'aprofundiment científic i tècnic en l'estudi i aplicació dels seus preceptes, les actuacions dels quals incidiran favorablement en el foment i desenvolupament d'estes entitats a la Comunitat Valenciana.
  
Així mateix, s'ha considerat convenient realitzar les actuacions mencionades en col·laboració amb les organitzacions representatives del cooperativisme valencià i amb les universitats valencianes, el que, respectivament, facilitarà la major difusió entre els destinataris de la norma més directament afectats per ella i el major rigor tècnic i científic de les concretes actuacions d'estudi i aprofundiment en la norma.
  
Per això, i en virtut de les facultats que em conferix l'article 35 de la Llei 5/1983, de Govern Valencià, i l'article 47 de la Llei d'Hisenda Pública de la Generalitat Valenciana,
  
ORDENE
  
Article 1. Objecte i dotació econòmica
  
L'objecte de la present ordre és articular unes ajudes per a la difusió i el foment del cooperativisme a la Comunitat Valenciana, a través del suport econòmic a actuacions de divulgació de la nova normativa aplicable a les entitats cooperatives valencianes: la Llei 8/2003, de 24 de març, de Cooperatives de la Comunitat Valenciana, així com a les activitats o realitzacions de caràcter divulgatiu o tecnicocientífic que giren al voltant de la dita norma legal i a la seua aplicació a les entitats cooperatives de la Comunitat Valenciana.
  
Les ajudes establides per mitjà de la present ordre es finançaran a càrrec del programa 315.10 capítol IV, codi línia T5266000, del pressupost de despeses de la Generalitat Valenciana per a 2003, amb un import global màxim de 150.000 euros.
  
Article 2. Accions objecte de suport
  
Les ajudes econòmiques establides i regulades per esta ordre es podran sol·licitar per a la realització de qualssevol activitats que tinguen per objecte exclusiu o principal la difusió o l'estudi de la nova legislació valenciana d'aplicació a les entitats cooperatives, constituïda per la Llei 8/2003, de 24 de març, de Cooperatives de la Comunitat Valenciana.
  
Les actuacions i realitzacions per a les quals es concedisca ajuda hauran d'haver sigut aprovades per la Conselleria d'Economia, Hisenda i Ocupació, a través de la Direcció General de Treball i Seguretat Laboral, amb caràcter previ a la seua execució material o distribució. A estos efectes, les entitats sol·licitants hauran de presentar un programa detallat de l'activitat o realització per a la qual sol·liciten l'ajuda i, si es tracta de publicacions, un esborrany o maqueta d'estes.
  
Haurà de figurar clarament en la publicitat i els llocs de realització dels actes subvencionats, així com en tota publicació o imprés pels quals s'obtinga ajuda, que la seua realització compta amb el suport de la Conselleria d'Economia, Hisenda i Ocupació de la Generalitat Valenciana.
  
Les activitats subvencionades hauran d'estar acabades el dia 15 de novembre de 2003.
  
Article 3. Beneficiaris
  
Podran ser beneficiàries de les ajudes que s'establixen per mitjà de la present ordre les unions i federacions de les cooperatives valencianes i la seua Confederació, així com les universitats valencianes.
  
Article 4. Despeses subvencionables
  
Seran subvencionables qualssevol despeses corrents generades per les actuacions que siguen objecte de suport a l'empara d'esta ordre; els imports que graven les despeses subvencionades només seran subvencionables en la mesura o percentatge en què haja de suportar-los, sense possibilitat de repercutir-los, l'entitat beneficiària de les ajudes.
  
Article 5. Presentació de sol·licituds i termini
  
1. Les sol·licituds de les ajudes establides en la present ordre seran formalitzades pel representant legal de l'entitat sol·licitant, i duran adjunta la documentació acreditativa de l'existència i naturalesa de l'entitat, i de la personalitat i poder de qui actue en el seu nom. S'adjuntarà, així mateix, a la sol·licitud una memòria o programa de l'objecte per al qual se sol·licita l'ajuda i si es tracta de publicacions, siguen de la classe que siguen, un esborrany o maqueta inicial d'estes. L'entitat sol·licitant podrà adjuntar a la seua sol·licitud la documentació que estime convenient per a avalar la seua capacitat i/o experiència per a la realització de l'actuació que propose.
  
2. A les sol·licituds d'ajudes a l'empara de la present orde adjuntaran les entitats sol·licitants la documentació acreditativa de trobar-se al corrent en el compliment de les seues obligacions tributàries, estatals i autonòmiques, i amb la Seguretat Social, així com, si es el cas, l'alta i últim rebut de l'Impost d'Activitats Econòmiques, tot això, en els casos en què així ho requerix l'Orde de 30 de maig de 1996, de la Conselleria d'Economia i Hisenda i en els termes establits per esta. La validesa de la documentació a què fa referència este apartat haurà d'estendre's al moment en què acabe el termini de presentació de sol·licituds. Haurà de presentar també la sol·licitant les seues dades de domiciliació bancària, segons el model facilitat a l'efecte (fitxa de manteniment de tercers), en dos exemplars originals.
  
3. Es podran sol·licitar les ajudes establides per la present orde en el termini de vint dies hàbils comptats des de l'endemà de la publicació en el Diari Oficial de la Generalitat Valenciana. Si el termini acaba en dissabte, quedarà prorrogat fins al primer dia hàbil següent.
  
4. Les sol·licituds, dirigides a la Direcció General de Treball i Seguretat Laboral, es presentaran en qualssevol dels registres d'Entrada dependents de la Conselleria d'Economia, Hisenda i Ocupació, sense perjudici de la seua presentació en les altres formes contemplades en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999.
  
Article 6. Criteris de concessió
  
La concessió i quantia de les ajudes establides en la present orde es determinarà atenent, principalment, la viabilitat, el cost de l'actuació i l'experiència acreditada pel sol·licitant. A estos efectes, es podrà demanar del sol·licitant tots aquells aclariments o acreditacions addicionals que es jutgen necessàries o convenients per a emetre el seu informe, fins i tot, si és procedent, la variació o addició d'algun punt o actuació del projecte inicialment presentat.
  
Article 7. Concessió de les ajudes
  
1. La resolució de concessió de les ajudes fixarà expressament la seua quantia i establirà les condicions i obligacions que haja de complir la beneficiària, així com el termini màxim de realització de les accions subvencionades, que no podrà excedir de l'establit en l'article 2, i recollirà, si és el cas, les variacions o correccions que corresponguen sobre el projecte inicialment presentat, que es notificarà als interessats en els termes previstos en l'article 58 de la Llei 30/1992, abans mencionada
  
2. La competència per a resoldre sobre les sol·licituds formulades correspon, al conseller d'Economia, Hisenda i Ocupació.
  
3. El termini màxim per a resoldre i notificar la resolució procedent serà d'un mes comptat des de la presentació de la sol·licitud en qualsevol dels registres d'entrada de la Conselleria d'Economia, Hisenda i Ocupació. Transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció que en fa la Llei 4/1999, de 13 de gener; i això sense perjudici que subsistisca l'obligació legal de resoldre sobre la petició formulada.
  
4. Les resolucions que dicte el conseller d'Economia, Hisenda i Ocupació esgotaran la via administrativa i contra elles es podrà interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació de la resolució, d'acord amb el que disposa l'article 14 de la Llei 29/1998, de 13 de juliol, Reguladora de la Jurisdicció Contenciosa Administrativa. I això, sense perjudici del que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i de la possibilitat que els interessats puguen exercitar, si és el cas, qualsevol altre que estimen procedent.
  
Davant de la desestimació per silenci administratiu es podrà interposar enfront de l'acte presumpte idèntic recurs, en el termini de sis mesos comptats des que haja finalitzat el termini que per a dictar i notificar la resolució expressa es menciona en el número 3 d'este article; tot això de conformitat amb el que disposa l'article 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, i sense perjudici del que disposen els articles 116 i 117, abans mencionats.
  
Article 8. Resolució d'incidències
  
1. L'òrgan competent per a la concessió de les ajudes recollides en la present orde resoldrà les incidències que es produïsquen amb posterioritat a la seua concessió, com ara pròrrogues de terminis, modificacions justificades o qualsevol variació de les condicions particulars de la concessió.
  
2. L'entitat beneficiària haurà de comunicar la sol·licitud o concessió d'altres ajudes públiques o privades que haja sol·licitat o obtingut per al mateix projecte o actuació que se subvenciona per mitjà de la present orde.
  
3. L'import de les subvencions i ajudes regulades en la present orde no podrà ser en cap cas de tal quantia que, aïlladament o en concurrència amb subvencions d'altres administracions públiques o d'altres ens públics o privats, nacionals o internacionals, supere el cost de l'activitat que ha de dur a terme la beneficiària.
  
Article 9. Control de les ajudes
  
Correspondrà a la Direcció General de Treball i Seguretat Laboral, per si mateixa o a través de les direccions territorials d'Ocupació i Treball de la Conselleria d'Economia, Hisenda i Ocupació, dur a terme la funció de control de les subvencions concedides.
  
Article 10 Liquidació de les ajudes
  
La liquidació de les ajudes s'efectuarà una vegada complits els requisits establits en esta ordre i en la resolució de concessió i justificats documentalment estos. La presentació de justificacions haurà de tindre lloc en el termini que es determine, si és el cas, en la resolució de concessió de l'ajuda i, en tot cas, com a data límit el 20 de novembre de l'any corresponent.
  
Article 11. Obligacions de les beneficiàries
  
Són obligacions de la beneficiària:
  
a) Acreditar la realització de l'activitat que fonamenta la concessió de l'ajuda, així com el compliment dels requisits i condicions que determinen eixa concessió.
  
b) Facilitar aquelles dades i informació, en qüestions relacionades amb les subvencions concedides, que li siguen requerides per la Conselleria d'Economia, Hisenda i Ocupació, així com comunicar-li les incidències i variacions que es produïsquen en relació amb aquelles.
  
c) Als afectes de difusió pública, fer constar la circumstància de la col·laboració de la Conselleria d'Economia, Hisenda. i Ocupació.
  
d) La beneficiària estarà obligat a sotmetre's a les actuacions de control financer de la Intervenció General.
  
e) Les altres establides en esta orde així com les expressament recollides en la corresponent resolució de concessió.
  
Article 12. Minoració i resolució de les ajudes concedides
  
1. La modificació, no substancial, de les condicions i terminis establits en la present ordre i en la resolució de concessió, així com l'obtenció després de la presentació de la sol·licitud d'altres ajudes públiques o privades que en conjunt excedisquen dels límits establits, donaran lloc a la minoració de la subvenció concedida.
  
2. L'incompliment per la beneficiària de qualsevol dels requisits, condicions i altres circumstàncies que donaren lloc a l'atorgament de la subvenció, la variació de la finalitat de l'actuació o la falta de justificació d'esta, o l'incompliment de les obligacions, donarà lloc a la incoació, per l'òrgan competent per a la concessió de les ajudes, del procediment corresponent que podrà acabar, si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
DISPOSICIONS ADDICIONALS
  
Primera
  
En el supòsit que els documents que han d'adjuntar la sol·licitud de concessió de les ajudes ja es troben en poder de qualsevol òrgan de l'administració actuant, el sol·licitant podrà acollir-se al que disposa l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data l'òrgan o dependència al qual van ser dirigits, la identificació del procediment en què es troben i que no hagen transcorregut més de cinc anys de l'acabament del procediment al qual corresponguen.
  
Segona
  
Es delega en el director general de Treball i Seguretat Laboral la competència per a resoldre els expedients de les ajudes establides per mitjà de la present ordre, així com la competència per a l'autorització de la despesa, la disposició del crèdit i la proposta de pagament, en relació amb estos. En les resolucions adoptades es farà constar expressament esta circumstància.
  
DISPOSICIONS FINALS
  
Primera
  
Es faculta el director general de Treball i Seguretat Laboral per a dictar les instruccions o resolucions que siguen necessàries per a l'execució i el desplegament del que disposa la present ordre.
  
Segona
  
La present ordre entrarà en vigor el dia de la publicació en el Diari Oficial de la Generalitat Valenciana.
  
València, 21 de maig de 2003
  
El conseller d'Economia, Hisenda i Ocupació